Document ID: 32015D0054

A TANÁCS ÉS A BIZOTTSÁG (EU, Euratom) 2015/54 HATÁROZATA
(2014. november 17.)
az egyrészről az Európai Unió, az Európai Atomenergia-közösség és tagállamaik, másrészről Grúzia közötti Társulási megállapodás által létrehozott Társulási Tanácsban a Társulási Tanácsnak a Társulási Tanács és a Társulási Bizottság, valamint az albizottságok eljárási szabályzatáról, a két albizottság létrehozásáról és a Társulási Tanács egyes hatásköreinek a kereskedelmi formációban ülésező Társulási Bizottságra történő átruházásáról szóló határozatának elfogadása tekintetében az Európai Unió és az Európai Atomenergia-közösség nevében képviselendő álláspontról
AZ EURÓPAI UNIÓ TANÁCSA,
AZ EURÓPAI BIZOTTSÁG,
tekintettel az Európai Unió működéséről szóló szerződésre és különösen annak 217. cikkére, összefüggésben a 218. cikke (9) bekezdésével,
tekintettel az Európai Atomenergia-közösséget létrehozó szerződésre és különösen annak 101. cikkére,
tekintettel az Európai Bizottság javaslatára,
mivel:
(1)
Az egyrészről az Európai Unió, az Európai Atomenergia-közösség és tagállamaik, másrészről Grúzia közötti Társulási megállapodás (1) (a továbbiakban: a megállapodás) 431. cikke előírja a megállapodás egyes részeinek ideiglenes alkalmazását.
(2)
A 2014/494/EU tanácsi határozat (2) 3. cikke megállapítja, hogy a megállapodás mely részeit kell ideiglenesen alkalmazni.
(3)
A megállapodás 405. cikkének (2) bekezdése értelmében a Társulási Tanács maga állapítja meg eljárási szabályzatát.
(4)
A megállapodás 405. cikkének (3) bekezdése értelmében a Társulási Tanács elnöki tisztét az Unió egyik képviselője és Grúzia egyik képviselője felváltva tölti be.
(5)
A megállapodás 407. cikkének (1) bekezdése értelmében a Társulási Tanácsot feladatai és hatáskörei végrehajtásában a Társulási Bizottság segíti, a megállapodás 408. cikkének (1) bekezdése értelmében pedig a Társulási Tanács eljárási szabályzatában meghatározza a Társulási Bizottság feladatait és működését.
(6)
A megállapodás 409. cikkének (2) bekezdése értelmében a Társulási Tanács a megállapodás végrehajtásához szükséges különleges területeken határozhat bármely olyan különbizottság vagy testület felállításáról, amely segíthet feladatainak végrehajtásában. A megállapodás 409. cikke (3) bekezdése értelmében a Társulási Bizottság albizottságokat is létrehozhat.
(7)
A megállapodás 404. cikkének (1) bekezdése értelmében Társulási Tanács felelős a megállapodás alkalmazásának és végrehajtásának felügyeletéért és nyomon követéséért. A megállapodás 408. cikke (2) bekezdésével összhangban a Társulási Tanács bármely jogkörét átruházhatja a Társulási Bizottságra, beleértve a kötelező érvényű döntések meghozatalára vonatkozó jogkört. A Társulási Tanácsnak a megállapodás 406. cikkének (3) bekezdése és a 408. cikkének (2) bekezdése értelmében a megállapodás azon mellékleteinek naprakésszé tételére vagy módosítására vonatkozó jogkörét, amelyek a megállapodás IV. címének (Kereskedelem és kereskedelemmel kapcsolatos ügyek) 1.,3., 5., 6. (a megállapodás XV-C. melléklete) és 8. fejezeteivel kapcsolatosak, át kell ruháznia a megállapodás 408. cikkének (4) bekezdésében meghatározott kereskedelmi formációban ülésező Társulási Bizottságra, amennyiben az említett fejezetekben nincs konkrét rendelkezés az említett mellékletek naprakésszé tételére vagy módosítására vonatkozóan,
(8)
A megállapodás hatékony végrehajtásának biztosítása érdekében a Társulási Tanács és a Társulási Bizottság, valamint az albizottságok eljárási szabályzatát mielőbb el kell fogadni, és lehetővé kell tenni ezen eljárási szabályzatok írásbeli eljárás útján történő elfogadását.
(9)
Az Unió által a Társulási Tanácsban képviselendő álláspontnak ezért a csatolt határozattervezeten kell alapulnia,
ELFOGADTA EZT A HATÁROZATOT:
1. cikk
(1) Ki kell alakítani az egyrészről az Európai Unió, az Európai Atomenergia-közösség és tagállamaik, másrészről Grúzia közötti Társulási megállapodás 404. cikke által létrehozott Társulási Tanácsban képviselendő, az Európai Unió és az Európai Atomenergia-közösség által a következők tekintetében képviselendő álláspontjának a Társulási Tanács e határozathoz csatolt határozattervezetein kell alapulnia:
-
a Társulási Tanács és a Társulási Bizottság, valamint az albizottságok eljárási szabályzatának elfogadása,
-
két albizottság létrehozása, másrészről
-
a Társulási Tanács egyes hatásköreinek a megállapodás 408. cikke (4) bekezdésében meghatározott kereskedelmi formációban ülésező Társulási Bizottságra történő átruházása.
(2) Az Uniót a Társulási Tanácsban képviselő személyek az Európai Unió Tanácsa további határozata nélkül elfogadhatnak kisebb technikai jellegű módosításokat a Társulási Tanács határozattervezeteihez.
2. cikk
A Társulási Tanács elnöki tisztét az Unió részéről az Unió külügyi és biztonságpolitikai főképviselője - mint az Európai Unió Külügyek Tanácsának elnöke - tölti be.
3. cikk
Ez a határozat az elfogadásának napján lép hatályba.
Kelt Brüsszelben, 2014. november 17-én.

Labels: 10
18
15